b'\n_START_ARTICLE_\nCan Elias\n_START_SECTION_\nDescripci\xc3\xb3\n_START_PARAGRAPH_\n\xc3\x89s una casa de planta rectangular, de planta baixa i tres pisos, i rematada amb un terrat. La part dreta de la casa, la que d\xc3\xb3na a l\'avinguda del Coronel Estrada, est\xc3\xa0 adossada a una torre de la muralla del Castell d\'Hostalric que s\'anomena "Torre de la pla\xc3\xa7a dels Bous". La fa\xc3\xa7ana \xc3\xa9s de ma\xc3\xb3 arrebossat i t\xc3\xa9 un gran nombre d\'obertures: tres a la planta baixa (un portal i finestres), m\xc3\xa9s una porta que hi ha a la torre, cinc al primer pis (grans finestres de similars mides, amb balc\xc3\xb3 corregut amb barana de ferro), cinc al segon pis (es van intercalant finestres grans amb balc\xc3\xb3, falsament sostingut per m\xc3\xa8nsules i finestres de menor mida) i tres finestres m\xc3\xa9s petites al tercer. Totes les obertures estan envoltades amb una motllura de guix. La fa\xc3\xa7ana est\xc3\xa0 tancada per una cornissa amb dentallons i est\xc3\xa0 coronada per una barana d\'obra. Sota les obertures dels tres pisos superiors trobem uns elements decoratius amb forma el\xc2\xb7l\xc3\xadptica, que al seu interior contenen motius florals i vegetals. La casa, t\xc3\xa9 a la part del davant un petit jard\xc3\xad.\n_START_SECTION_\nHist\xc3\xb2ria\n_START_PARAGRAPH_\nAquesta casa va ser encarregada per Elogio Elias Elizeran, General Governador de Girona i despr\xc3\xa9s de Barcelona. D\'aquest pass\xc3\xa0 a la seva filla Ant\xc3\xb2nia i a la seva n\xc3\xa9ta Trinidad Soler Elias. Posteriorment fou propietat del doctor Riera qui es trasllad\xc3\xa0 al poble el 1922, per aix\xc3\xb2 tamb\xc3\xa9 es coneix la casa com Can Riera. Aquest fou declarat fill adoptiu predilecte el 1972 i li dedicaren una pla\xc3\xa7a.'